Jens Lyster (udgiver): Hans Christensen Sthens Skrifter, III og IV (Det Danske Sprog og Litteraturselskab, 2015)
Forfattere: Kurt E. Larsen
Tidsskrift: dttk (05-07-2017)

Hans Christensen Sthens Skrifter, III og IV Udgivet af Jens Lyster Det Danske Sprog og Litteraturselskab, 2015 326 + 404 sider

## Anmeldt af Kurt E. Larsen

Hans Christensen Sthen hører til den lutherske  kirkes  anden  generation  i  Danmark. Han blev født cirka 1544 og døde i  1610  efter  at  have  tjent  den  danske  lutherske kirke som rektor, præst og provst i  Malmø og i Helsingør, hvor en kirke er opkaldt efter ham. I den nuværende salmebog står  hans  navn  under  16  salmer, blandt andet kernesalmen Du Herre Krist . Hans  salmers  popularitet  har  dog  ikke betydet en tilsvarende interesse for hans person og teologi. Man fokuserer let på reformationens pionerer som Hans Tausen og Peder Palladius og overser dem, der i andet geled og i næste generation førte reformationsværket videre.

Det  har  pastor  emeritus  Jens  Lyster med  udgivelsen  af  Sthens  skrifter  villet råde bod på. Han har været hovedmanden bag en videnskabelig udgivelse, hvoraf nu også bind III og IV er udkommet, og han har  helt  fortjent  sin  æresdoktorgrad  fra Københavns  universitet  for  dette  stykke videnskabeligt kirkehistoriske arbejde på

højt niveau. Det er flot, at det er lykkedes at få udgivet et så forholdsvis »smalt« værk fra  1500-tallet  i  en  så  flot  og  gennemarbejdet udgave. Der er gjort et stort arbejde med at få etableret en videnskabeligt korrekt tekstudgave, på det datidige danske sprog, hvilket dog ikke bør afskrække nogen  nutidig  læser,  da  værket  er  forsynet med forklarende noter.

I  de  sidste  to  bind  findes  der  salmer, prædikener, bønner, leveregler, opbyggelige småskrifter, advarsler mod katolicisme og så videre. Man møder her et gammelluthersk  syn  på  troen  og  livet.  Den teologisk  og  kirkehistorisk  interesserede læser vil i de meget nyttige efterskrifter få sat mange ting fra gammelluthersk kirkeliv og fromhedsliv ind i deres større danske  og  tyske  sammenhæng.  For  eksempel  rummer  skriftet  »En  Ligpredicken« (1603) en lang prædiken over salme 90. Da havde Sthen netop selv mistet sin kone og 10 (!) af sine små børn. Udgiverens efterskrift sætter denne prædiken ind i sam- menhæng med hele ligprædikenens historie  på  luthersk  grund,  og  på  den  måde giver  værket  et  godt  indblik  i  kirkelige forhold på en tid, der ellers let bliver overset. Den trykte ligprædiken var i øvrigt så

ordrig, at det ville tage undertegnede næsten to timer at holde den. Men man kan jo så hente inspirationsstof til mangen en af vor tids - heldigvis - noget kortere begravelsestaler!